**Informatīvais ziņojums**

**“Par Eiropas Savienības programmas *Erasmus+***

**Eiropas Universitāšu iniciatīvā** **apstiprināto alianšu īstenošanai**

**nepieciešamo finansējumu 2020. gadam, kur partneri**

**ir Latvijas augstākās izglītības iestādes”**

Izglītības un zinātnes ministrija (turpmāk – ministrija) ir atbildīgā valsts iestāde Latvijā par Eiropas Parlamenta un Padomes 2013.gada 11.decembra Regulas (ES) Nr. 1288/2013, ar ko izveido Savienības programmu izglītības, apmācības, jaunatnes un sporta jomā „Erasmus+” programmas (turpmāk – programma Erasmus+) īstenošanu. 2019.gadā Eiropas Komisijas darba programmā 2019.gadam programmas “Erasmus+”[[1]](#footnote-1) īstenošanai pirmo reizi iekļāva Eiropas Universitāšu iniciatīvu, nosakot, ka “pamatieguldījums Eiropas izglītības telpas attīstībā būs augšupēji vērstā pieejā izveidotas augstākās izglītības institūciju alianses […]”.[[2]](#footnote-2)Alianses iekļauj partnerus no visu veidu augstākās izglītības iestādēm un ir ar plašu ģeogrāfisko tvērumu visā Eiropā.

 **Eiropas Universitāšu iniciatīva reprezentē jaunu, ambiciozu sadarbības veidu starp augstākās izglītības iestādēm, kas izveido starptautiskas alianses nozīmīgu, strauji mainīgu jautājumu risināšanu. ES politikas līmenī tā ir ļoti augsta prioritāte, kas paredz jaunu pakāpi augstākās izglītības attīstībā un augstākās izglītības iestāžu sadarbībā ES.**

Iniciatīva paredz, ka šādas alianses kļūs par nākotnes universitātēm, pamatojoties uz kopēju ilgtermiņa stratēģiju, kas orientēta uz izcilību un Eiropas vērtībām, būtiski uzlabojot Eiropas augstākās izglītības kvalitāti un konkurētspēju. Iniciatīva paredz, ka šāds sadarbības modelis sekmēs augstākās izglītības institūciju transformāciju nākotnes universitātēs (institūcijās), kurām būs sistēmiska un ilgtspējīga ietekme. Plānots, ka iniciatīva “Eiropas Universitātes” pilnā mērā tiks ieviesta un paplašināta programmas “Erasmus+” nākamā perioda (2021.–2027. gadam) ietvaros.

Eiropas Komisija divos pilotprojektu konkursos pārbaudīs dažādus modeļus jaunajai iniciatīvai “Eiropas Universitātes” un novērtēs to spēju un ietekmi transformēt augstāko izglītību vai tās procesus ES. 2019.gada 28.februārī noslēdzās pirmā pilotprojektu iesniegšana šajā iniciatīvā,[[3]](#footnote-3) kur bija noteikts augstākās izglītības iestādēm alianses ietvaros izstrādāt vienotu, ilgtermiņa starpinstitucionālu stratēģiju, veidojot sasaisti starp studijām un pētniecību, un inovācijām, sekmējot mobilitāšu pieredzi visos studiju līmeņos, un kopīgi, balstoties starpdisciplinārā pieejā, piedāvājot risinājumus aktuālām mūsdienu sabiedrības problēmām.

***Latvijas Universitāte un Latvijas Mākslas akadēmija ir partneri divās no 17 apstiprinātajām Eiropas universitāšu aliansēm pirmajā pilotprojektu konkursā, kurās piedalās pavisam 114 augstākās izglītības iestādes no 24 ES dalībvalstīm. Tas uzskatāms par atzīstamu panākumu Latvijas augstākajā izglītībā, jo pirmajā pilotprojektu konkursā konkurence bija ļoti sīva***.**[[4]](#footnote-4)**

2019.gada 8.novembra ES Izglītības, jaunatnes, kultūras un sporta ministru Padome pieņēma Padomes rezolūciju par Eiropas izglītības telpas turpmāku attīstību, lai atbalstītu uz nākotni orientētas izglītības sistēmas[[5]](#footnote-5).

Ar mērķi turpmāk attīstīt Eiropas Universitāšu alianses, rezolūcija atzīst pirmo Eiropas Universitāšu izveidi kā ambiciozu, kas aicina izveidot inovatīvāku, intensīvāku un strukturētāku starptautisko sadarbību starp augstākās izglītības iestādēm no visiem Eiropas reģioniem.

**Ministru kabineta sēdē 2019.gada 5.novembrī tika apstiprināta Latvijas pozīcija “Par Padomes rezolūcijas projektu par Eiropas izglītības telpas turpmāku attīstību, lai atbalstītu uz nākotni orientētas izglītības sistēmas”**. Tajā Latvija pauž atbalstu Eiropas Universitāšu alianšu attīstībai, lai sekmētu dalībvalstu augstākās izglītības iestāžu izcilību un palielinātu augstākās izglītības konkurētspēju visos ES reģionos caur Eiropas Universitāšu aliansēm. Latvija pauž viedokli, ka Eiropas Universitāšu aliansēm ir jāsekmē augstākās izglītības un pētniecības telpas integrācija, tādējādi modernizējot universitātes un augstākās izglītības iestādes.

Nozīmīgas ir ilglaicīgi orientētās stratēģijas, piedāvājot inovatīvus risinājumus augstākās izglītības jomā. Latvijas pozīcija atbalstīja dažādu finanšu instrumentu sinerģiju, t.sk. nacionālo līdzfinansējumu Eiropas Universitāšu atbalstam, kas ir īpaši nozīmīgi, nodrošinot to ilgtspēju. Latvija pozīcijā atbalsta viedokli, ka Eiropas Universitāšu aliansēm būtu jākļūst par nozīmīgiem pārmaiņu aģentiem, kas starptautisko sadarbību noteiktās vai vairākās jomās spēj pacelt tādā līmenī, kam ir noteikta ietekme. ***Eiropas Universitāšu iniciatīva ir īpaši nozīmīga Latvijas augstākajai izglītībai, lai augstskolu dalība šāda līmeņa aliansēs sekmētu Latvijas augstākās izglītības kvalitāti, izcilību un iekļaušanos starptautiskos sadarbības tīklos.***

**Latvija jau sākotnēji ir atbalstījusi Eiropas Universitāšu idejas virzību, ko apliecina Latvijas nacionālās pozīcijas:**

1. par 2017.gada 14.decembra Eiropadomē izskatāmajiem jautājumiem (Eiropadome, atsauce uz dokumentu 13862/17), kurā uzsvērts, ka jaunajās izglītības iniciatīvās tādās kā Eiropas universitāšu tīkla izveide ir svarīgi dot iespēju piedalīties visām dalībvalstīm;
2. par Eiropas Parlamenta un Padomes Regulu, ar ko izveido Savienības programmu izglītības, apmācības, jaunatnes un sporta jomā “Erasmus+” un ar ko atceļ Regulu (ES) Nr. 1288/2013 ( vispārējā pieeja) uz 2018. gada 26. un 27. novembra ES Izglītības, jaunatnes, kultūras un sporta ministru padomes sanāksmi. Šajā pozīcijā kā īpašas Latvijas Republikas intereses minēts atbalsts Eiropas Universitāšu tīkla iniciatīvas pakāpeniskai attīstībai, ņemot vērā potenciālos ieguvumus izglītības kvalitātei un Eiropas konkurētspējai, vienlaikus uzsverot, ka Eiropas universitāšu tīklu veidošanā un attīstībā jāiesaista visas dalībvalstis.

Ārlietu ministrijas informatīvajā ziņojumā “Par 2017.gada 14.decembra Eiropadomē izskatāmajiem jautājumiem” tika minēts, ka Latvijai ir svarīgi, lai jaunās izglītības iniciatīvas, piemēram, Eiropas Universitāšu tīkla izveide un ar to saistīto studiju periodu un mācīšanās rezultātu atzīšana dotu iespēju piedalīties visām valstīm jau no paša izveides sākuma.

Plānots, ka Eiropas Universitāšu iniciatīva turpinās attīstīties – Horvātijas prezidentūra ES Izglītības, jaunatnes, kultūras un sporta ministru padomē 2020.gada 20.februārī plānojusi politikas debates par Eiropas Universitātēm, bet 2020.gada otrajā pusē Vācijas prezidentūra ES Padomē plāno virzīt apstiprināšanai Padomes secinājumus par Eiropas Universitātēm.

Pilotprojektu ietvaros Eiropas Komisija katrai aliansei piešķir ES finansējumu 5 miljonu apmērā, tādējādi ES finansējums tiek nodrošināts līdz 80% katrai aliansei uz trim gadiem. Lai nodrošinātu Latvijas Universitātes un Latvijas Mākslas akadēmijas sekmīgu dalību apstiprinātajās un jau uzsāktajās Eiropas Universitāšu aliansēs atbilstoši Eiropas Universitāšu iniciatīvas ieviešanas nosacījumiem, ir nepieciešams nodrošināt valsts budžeta līdzfinansējumu orientējoši 20% apmērā no katram projekta partnerim piešķirtā Eiropas Komisijas finansējuma (dažādos projektos šī daļa var būt atšķirīga).

**Valsts budžeta finansējums Latvijas partneraugstskolām apstiprinātajās Eiropas Universitāšu aliansēs ir ļoti nozīmīgs Latvijas pozīcijas apliecinājums iniciatīvas politiskam atbalstam Eiropas Savienības mērogā. Tas ir nozīmīgi arī Latvijas augstākajai izglītībai, motivējot un sekmējot** **Latvijas augstākās izglītības iestādes iesaistīties ambiciozos un nozīmīgos starptautiska līmeņa projektos un aliansēs, sekmējot Latvijas augstākās izglītības internacionalizāciju, konkurētspēju un izcilību.**

Saskaņā ar ministrijas rīcībā esošo informāciju vairāku Eiropas Savienības valstu valdības jau ir sniegušas finansiālu atbalstu Eiropas Universitāšu iniciatīvai, piešķirot nacionālo līdzfinansējumu to iesaistītajām universitātēm un augstskolām. Tā, piemēram, alianšu partneri no Beļģijas franču kopiena, Čehija, Polijas, Horvātijas, Itālijas, Īrijas, Somijas, Spānijas saņems valsts atbalstu (20% no piešķirtā Eiropas Komisijas finansējuma vai vairāk), Francijā valsts finansējums ir ievērojami lielāks – 1 miljons katram Francijas alianses partnerim. Vācijā ir apstiprināta nacionāla līmeņa atbalsta programma “Eiropas Universitāšu tīkls – nacionālā iniciatīva 2020.-2022.gadam”[[6]](#footnote-6). Vairākas ES valstis apsver iespējas finansēt šo jauno iniciatīvu atbilstoši valsts nacionālajām procedūrām.

**Kopējais valsts budžeta līdzfinansējums, kas nepieciešams dalībai divās apstiprinātajām Eiropas Universitāšu aliansēs ar Latvijas partneru dalību 2020.gadam uz projekta ilgumu trīs gadi, ir: 333 675 *euro*  (t.i. 114 300 *euro* Latvijas Universitātei un 219 375 *euro* Latvijas Mākslas akadēmijai), ko plānots pieprasīt no budžeta resora “74. Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.**

**Latvijas Universitāte** kopā ar septiņām Eiropas universitātēm apvienotas aliansē “*Fostering Outreach within European Regions, Transnational Higher Education and Mobility* – *“Eiropas reģionu sadarbības, transnacionālās augstākās izglītības un mobilitātes veicināšana”* (turpmāk – FORTHEM[[7]](#footnote-7)), kuras mērķis ir izstrādāt kopēju transnacionālās augstākās izglītības stratēģiju ar kopēju vadības struktūru un kopīgi izmantojot studiju un zinātnes infrastruktūru, izstrādājot inovatīvu universitāšu nākotnes sadarbības modeli, ko varēs izmantot arī citas Eiropas augstskolas. Projekta identifikācijas numurs: 612489-EPP-1-2019-1-DE-EPPKA2-EUR-UNIV.

**“FORTHEM”** vadošais partneris irJ.Gūtenberga Universitāte Maincā, Vācijā (*Johannes Gutenberg-Universität Mainz*). Alianses partneri ir Burgundijas Universitāte Dižonā, Francijā (*Université de Bourgogne*); Jiveskiles Universitāte Somijā (*Jyväskylän yliopisto*), Opoles Universitāte Polijā (*Uniwersytet Opolski*), Palermo Universitāte Itālijā (*Universita' degli Studi di Palermo*), Valensijas Universitāte Spānijā (*Universitat de València*) un Latvijas Universitāte. Alianse īstenos dažādas aktivitātes trīs galvenajās jomās (misijās): Mobilitāte; Laboratorijas un Sadarbība ar sabiedrību (*Outreach*). Alianses pārvaldības struktūra veidota par pamatu ņemot matricas vadības sistēmas organizācijas formu, kas ļauj labāk kopīgot resursus un vienlaicīgi attīstīt vairākus savstarpēji saistītus risinājumus.

“FORTHEM” alianses kopējais budžets ir **5 842 523,94 *euro*** (Eiropas Komisijas finansējums: 4 995 587,94 *euro*, no kuriem Latvijas Universitātei 625 288,42 *euro*; **nepieciešamais līdzfinansējums Latvijas Universitātei no valsts budžeta līdzekļiem aliansē “FORTHEM”** **ir 114 300 *euro* (t.i. 15,5%).**

“FORTHEM” alianses projekts tiek īstenots no 2019.gada septembra līdz 2022.gada 31.augustam, taču universitāšu ciešajai sadarbībai alianses ietvaros jāturpinās arī pēc Eiropas Komisijas finansējuma beigām, jo vairākiem mērķiem jābūt ieviestiem līdz 2025. gadam.

“FORTHEM” alianses partneru darbība būs vērsta uz to, lai samazinātu šķēršļus studentu mobilitātei, vienlaicīgi paaugstinot katras mobilitātes pievienoto vērtību, piemēram, iesaistot studentus kopīgos pētniecības projektos; piedāvātu un izveidotu kopīgas studiju programmas, kā arī atsevišķus moduļus (*micro degrees*) dažādās disciplīnās. Alianses partneri strādās pie tā, lai attīstītu uz pētniecības rezultātiem kopīgas studiju formas vairākās tēmās: Eiropas pilsonības jēdzienu dažādība; daudzkultūru un daudzvalodības aspekti; dažādība un migrācija; pārtikas zinātne; digitāla transformācija un vēl 2 tēmas, kurus izvēlēsies alianses studenti.

Tiks izveidota “FORTHEM” Digitālā akadēmija, kas kopīgos un paplašinās piedāvāto tiešsaistes kursu apjomu partneruniversitātēs, t.sk. atsevišķu priekšmetu atvērtie kursi *MOOC (Massive Open Online Courses)*. Digitālā akadēmija sekmēs gan digitālo kompetenču mācīšanu akadēmiskajam personālam un studentiem, gan nodrošinās dažādas mobilitātes formas, t.sk. virtuālās mobilitātes. Kā atsevišķa “FORTHEM” alianses darbības joma ir tīklu izveide ar skolām, uzņēmējiem, pašvaldībām, lai kopīgi rastu risinājumus dažādām aktuālām starpnozaru problēmām, tādējādi veicinot reģionu ilgtspējīgu attīstību. **Latvijas Universitāte** koordinē FORTHEM mājas lapas ([www.forthem-alliance.eu](http://www.forthem-alliance.eu)) izstrādi un uzturēšanu, ilgtspējības un izplatīšanas stratēģiju izstrādāšanu un attiecīgo pasākumu administrēšanu; vienlaikus tā ir līdzatbildīgi iesaistīta pārējās darba paketēs.

**Latvijas Mākslas akadēmija piedalās “EU4ART” aliansē[[8]](#footnote-8)**, kas ir starptautiska mākslas augstskolu apvienība, kuras ilgtermiņa mērķis ir attīstīt tēlotājmākslas studiju programmas (curricula) modeli (bāzi), lai līdz 2025.gadam izveidotu Eiropas Virtuālās mākslas universitāti ES dalībvalstīs. Projekta identifikācijas numurs: 612518-EPP-1-2019-1-HU-EPPKA2-EUR-UNIV.

„EU4ART“ alianses vadošais partneris ir Budapeštas Mākslas akadēmija (*Magyar Képzőművészeti Egyetem*), „**EU4ART” Alianses dalībnieki ir** Romas Mākslas akadēmija (*Accademia di Belle Arti di Roma*), Drēzdenes Mākslas akadēmija (*Hochschule für Bildende Künste Dresden*), Latvijas Mākslas akadēmija. “EU4ART” alianse attīstīs kopīgu programmu (curricula) trīs jomās glezniecībā, tēlniecībā un grafikā. EU4ART alianses ietvaros tiks saskaņoti augstākā līmeņa praktiskie un teorētiskie studiju priekšmeti visos studiju līmeņos (bakalaura, maģistratūras un doktorantūras). Projektā tiek apvienota mākslas sludiju priekšmetu labākās klasiskās tradīcijas, meklējot to attīstības risinājumus digitālā vidē. EU4ART alianse spēcinās Eiropas identitātes apziņu caur tēlotājmākslas vēsturisko attīstību, lomu un tā mantojuma nozīmi Eiropas kultūrā.

“EU4ART” alianses kopējais budžets ir **6 250 000 *euro*** (Eiropas Komisijas finansējums: 5 miljoni *euro*, no kuriem Latvijas Mākslas akadēmijai 805 741,2 *euro*; **nepieciešamais līdzfinansējums Latvijas Mākslas akadēmijai dalībai aliansē “EU4ART” no valsts budžeta līdzekļiem ir 219 375 *euro* (t.i. 21%)**

“EU4ART” alianses projekta ilgums ir no 2019.gada novembra līdz 2022.gada 31.oktobrim, taču universitāšu ciešajai sadarbībai alianses ietvaros jāturpinās arī pēc Eiropas Komisijas finansējuma beigām, jo vairākiem mērķiem jābūt ieviestiem līdz 2025. gadam.

### “EU4ART” alianses biedriem savstarpēji būs plašas iespējas dalīties ar pētījumiem un idejām, profesionāliem darba instrumentiem (tematisko jomu studiju virzienu mācību priekšmetu metodikām un mākslas prakses moduļiem), strukturējot studentu, jauno mākslinieku, daiļradi. Latvijas Mākslas akadēmijai dalība aliansē būs vērtīgs resurss studentu un akadēmiskā personāla darbā, sniedzot inovatīvus risinājumus radošo industriju pārstāvju izglītības ieguves procesā un saturā. Paredzams, ka projekta rezultātā mākslas izglītības procesā lielāks uzsvars tiks likts uz praktisko iemaņu iegūšanu, kā arī esošajiem Latvijas Mākslas akadēmijas pasniedzējiem tiks nodrošinātas tālākizglītība un pedagoģiskā profesionālās kvalifikācijaspilnveide.

### Projekta laikā studentiem būs brīvi pieejama mūsdienīga mācību vide Rīgā, Budapeštā, Romā un Drēzdenē, kā arī pilnvērtīgs materiāli tehniskais nodrošinājums tematisko jomu studiju virzienos (glezniecībā, tēlniecībā un grafikā) un ārpus mācību aktivitātes radošajās industrijās. Katram alianses dalībniekam atsevišķi tā ir iespēja pilnveidot savu izglītības un apmācību kvalitāti mākslas programmās, pateicoties sadarbībai alianses ietvaros.

### Alianses dalībnieki veidos kopīgu informatīvo tīklu tēlotājmākslas izglītības sfērā “*European Network – Alliance for Common Fine Arts Curriculum www.eu4art.eu*”, lai uzturētu pastāvīgu komunikāciju starp augstskolām un radošās industrijas pārstāvjiem, papildinot tiešo saziņu ar informācijas apmaiņu elektroniskā vidē. “EU4ART” alianses izvēlētie tiešsaistes risinājumi pilnā mērā tiks saskaņoti ar ES tiesību aktiem personu datu aizsardzības jomā, tie garantēs studentu informācijas drošu apmaiņu un atvieglos sadarbību starp visiem partneriem.

“EU4ART” alianses darbības rezultātā tiks sagatavotas starptautiskas rekomendācijas augstākās tēlotājmākslas izglītības iestādēm to izglītības programmu un mācību metožu pilnveidošanai, ņemot vērā Eiropas radošo industriju vajadzības, un tiks radīti apstākļi studentu mobilitātes uzlabošanai. “EU4ART“ alianses projekta rezultāts sniegs studentiem iespēju piekļūt tiešsaistes kursiem un pakalpojumiem, ko sniedz citas augstākās mākslas izglītības iestādes, tādējādi sekmējot gan virtuālās mobilitātes un jaukta tipa mācīšanos, kā arī studentiem tiks piedāvāta lielāka izvēle attiecībā uz mākslas mācību programmām glezniecībā, tēlniecībā un grafikā.

**Kopējais valsts budžeta līdzfinansējums, kas nepieciešams divām apstiprinātajām Eiropas Universitāšu aliansēm ar Latvijas partneru dalību 2020.gadam uz visu projektu īstenošanas laiku (trim gadiem) ir 333 675 *euro* (t.i. 114 300 *euro* Latvijas Universitātei; 219 375 *euro* Latvijas Mākslas akadēmijai).**

Kā jau tika minēts, Eiropas Komisijas finansējums apstiprinātajām aliansēm ir 80%, bet orientējoši 20% apmērā katram partnerim jānodrošina līdzfinansējums. Alianšu projektu īstenošanas laiks ir trīs gadi (36 mēneši) – no 2019.gada līdz 2022.gadam (uzsākšanas un projekta noslēguma mēneši atšķiras).

Alianšu īstenoti projekti tik īstenoti kā centralizētie Erasmus+ projekti, t.i. tos administratīvi koordinē un uzrauga Eiropas Komisijas Izglītības, audiovizuālās jomas un kultūras izpildaģentūra (turpmāk – EACEA). Alianses līgums tiek slēgts un galvenā administratīvā sadarbība notiek ar alianses vadošo partneri un EACEA, tādējādi ministrija nav tieši iesaistīta šo alianšu pasākumu īstenošanā un uzraudzībā.

Vienlaikus, ņemot vērā Eiropas Universitāšu iniciatīvas nozīmību un aktualitāti, ministrija plāno uzturēt komunikāciju ar Latvijas Universitāti un Latvijas Mākslas akadēmiju šo alianšu pasākumu ieviešanā, tāpat aktīvi sekojot līdzi citu Latvijas augstskolu dalībai otrajā pilotprojektu konkursā. Ministrija turpinās aktīvi iesaistīties viedokļa paušanā un piedalīsies dažāda līmeņa forumos, sanāksmēs un darba grupās Eiropas Universitāšu iniciatīvas turpmākai attīstībai un Latvijas interešu pārstāvēšanai tajās.

Latvijas valsts budžeta ilgtermiņa saistību apmērs *Erasmus+* programmas ieviešanai tiek aprēķināts, ņemot vērā aktivitātēm un politikas atbalsta instrumentiem paredzētā ES finansējuma apmēru un atbalsta likmes. Ņemot vērā, ka Latvijas Universitātes un Latvijas Mākslas akadēmijas dalība Eiropas Universitāšu iniciatīvas projektos tika iesniegti centralizēti administrētā, jaunā aktivitātē konkursa kārtībā un saņēma Eiropas Komisijas granta lēmumu pēc minētā protokollēmuma apstiprināšanas, abām Latvijas augstākās izglītības iestādēm sekmīgai dalībai apstiprinātajās aliansēs nepieciešamais valsts budžeta līdzfinansējums netika plānots gadskārtējā valsts budžeta likuma ietvaros, turklāt jāņem vērā, ka Eiropas Universitāšu iniciatīva ir jauna aktivitāte programmā *Erasmus+*.

Ievērojot nacionālā regulējumā[[9]](#footnote-9) noteikto kārtību, kādā budžeta iestādes var uzņemties papildu saistības ES politikas instrumentu un pārējās ārvalstu finanšu palīdzības līdzfinansētos projektos un pasākumos, ministrija ir sagatavojusi šo informatīvo ziņojumu, lai tiktu pieņemts Ministru kabineta lēmums par atļauju uzņemties valsts budžeta saistības *Erasmus+* programmas projektu īstenošanai un Ministru kabineta lēmums par papildu finansējuma piešķiršanu projekta īstenošanai no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” valsts līdzfinansējuma nodrošināšanai 2020.gadā (par visu projektu īstenošanas laiku).

Atbilstoši Latvijas partneru apstiprinātajās Eiropas Universitāšu aliansēs: Latvijas Universitātes un Latvijas Mākslas akadēmijas kopējās valsts budžeta līdzfinansējuma izmaksas uz trim gadiem ir **333 675** *euro*.EiropasKomisija piešķir ES finansējumu 80% apmērā, savukārt valsts līdzfinansējums ir nepieciešams orientējoši 20% apmērā (tabula Nr.1).

**Tabula Nr.1 “Latvijas augstskolu izmaksu sadalījums**

**Eiropas Universitāšu aliansēs (*euro*)”**

|  |  |  |  |
| --- | --- | --- | --- |
| Latvijas partneri | Kopējais finansējums | Komisijas finansējums vismaz 80% | Valsts budžeta līdzfinansējums ~20% |
| LU | 739 588,42 | 625 288,42 | 114 300 (15,5%) |
| LMA | 1 096 874 | 805 741,2 | 219 375 (21%) |
| Kopā | n/a | n/a | **333 675** |

Ņemot vērā to, ka projekta īstenošanas laiks ir trīs gadi un ka ministrija kā atbildīgā par Erasmus+ programmas ieviešanu ir valsts budžeta iestāde, kas darbojas apstiprinātā budžeta ietvaros, lūdzam alianšu īstenošanai piešķirt ministrijai, kas attiecīgi slēgs vienošanos ar abām augstākās izglītības iestādēm, valsts līdzfinansējumu **333 675** *euro*, pārdalot to no 74.resora „Gadskārtējā valsts budžeta izpildes procesā pārdalāmais finansējums” programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

Ziņojuma noslēgumā jāmin, ka Eiropas Universitāšu alianšu sekmīgai un ilgtspējīgai darbībai pēc piešķirtā Eiropas Komisijas finansējuma un līdzfinansējuma trim gadiem, universitāšu ciešajai sadarbībai alianses ietvaros jāturpinās arī pēc apstiprinātā finansējuma beigām, jo vairākiem mērķiem jābūt ieviestiem līdz 2025.gadam, tāpēc ministrija plāno to ņemt vērā turpmākajā finanšu plānošanas procesā.

Ņemot vērā apstiprināto Eiropas Universitāšu alianšu projektus ar Latvijas augstskolu dalību un to nozīmīgumu gan Eiropas, gan Latvijas augstākās izglītības modernizācijas un attīstības kontekstā, to īstenošanai nepieciešams:

1. Atļaut Izglītības un zinātnes ministrijai 2020.gadā uzņemties papildu valsts budžeta ilgtermiņa saistības programmas 70.00.00 “Citu Eiropas Savienības politiku instrumentu projektu un pasākumu īstenošana” apakšprogrammā 70.11.00 Dalība Eiropas Savienības izglītības sadarbības projektos 333 675 *euro* apmērā, paredzot valsts budžeta līdzfinansējumu *Erasmus+* programmas Eiropas Universitāšu alianšu projektiem ar Latvijas augstākās izglītības iestāžu partnerību: Latvijas Universitātei Eiropas Universitāšu aliansē “FORTHEM” un Latvijas Mākslas akadēmijai Eiropas Universitāšu aliansē “EU4ART”.
2. Izglītības un zinātnes ministrijai *Erasmus+* programmas Eiropas Universitāšu alianšu projektu ar Latvijas augstākās izglītības iestāžu partnerību īstenošanai **333 675** *euro* apmērā normatīvajos aktos noteiktā kārtībā sagatavot un iesniegt Finanšu ministrijā pieprasījumu apropriācijas pārdalei no valsts budžeta 74. resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.
3. Izglītības un zinātnes ministrijai nodrošināt, ka valsts budžeta līdzfinansējums tiek izmaksāts 2020.gadā Latvijas Universitātei un Latvijas Mākslas akadēmijai dalībai apstiprinātajās Eiropas Universitāšu aliansēs uz Eiropas Universitāšu alianšu projektu noteikto īstenošanas laiku līdz 2022.gadam.

Iesniedzējs:

Izglītības un zinātnes ministre I.Šuplinska

Vizē:

 Valsts sekretāre L.Lejiņa

06.01.2020.

2850 vārdi

Ivsiņa

67047874; daiga.ivsina@izm.gov.lv

E.Vīka

67047707; evi.vika@izm.gov.lv

1. C(2019) 997 of 15 February 2019:

https://ec.europa.eu/programmes/erasmus-plus/resources/documents/amendment-2019-annual-work-programme-implementation-erasmus-union-programme\_en [↑](#footnote-ref-1)
2. turpat, 10 lpp. [↑](#footnote-ref-2)
3. 2019-EAC/A03/2018; <https://eacea.ec.europa.eu/erasmus-plus/actions/key-action-2-european-universities_en> 2019.gada 15.novembrī ir izsludināts otrais pilotprojektu konkurss:

EAC/A02/2019: https://eacea.ec.europa.eu/erasmus-plus/news/european-universities-2020\_en [↑](#footnote-ref-3)
4. Eiropas Komisija pirmajā pilotprojektu konkursā saņēma 48 pieteikumus, kurus izvērtēja 26 neatkarīgi ārējie eksperti. Atzinīgi tika novērtēti vēl 22 projektu pieteikumi, kas netika apstiprināti ierobežotā finansējuma dēļ, starp šiem projektiem ir vēl viens Latvijas Universitātes projekts, Rīgas Tehniskās Universitātes un Rēzeknes Tehnoloģiju akadēmijas partnerības projekts. [↑](#footnote-ref-4)
5. <https://eur-lex.europa.eu/legal-content/LV/TXT/PDF/?uri=CELEX:32019G1118(01)&qid=1574156882889&from=EN> [↑](#footnote-ref-5)
6. https://www.daad.de/de/infos-services-fuer-hochschulen/weiterfuehrende-infos-zu-daad-foerderprogrammen/eun/ [↑](#footnote-ref-6)
7. https://ec.europa.eu/education/sites/education/files/document-library-docs/european-universities-factsheet-forthem.pdf [↑](#footnote-ref-7)
8. https://ec.europa.eu/education/resources-and-tools/document-library/european-universities-initiative-factsheet-eu4art\_en [↑](#footnote-ref-8)
9. Ministru kabineta 2010.gada 18.maija noteikumu Nr.464 „Noteikumi par 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai ” 15.punkts; "Likums par budžetu un finanšu vadību" 24. panta trešā daļa. [↑](#footnote-ref-9)